Foto: Index

DVA dana u srcu Poljske čini nam se kao vječnost. Vjerojatno sličan osjećaj "pere" i Bilićeve reprezentativce, koji broje dane do početka turnira. Možda i više nego ikada do sada, na jednom turniru ne znamo što možemo očekivati od te Hrvatske.

Vremena za poslovične depresiju i euforiju bit će dovoljno. Za sada, ne mičemo se previše iz hrvatske baze u Warki. Nema nekog posebnog naboja, nismo u Austriji 300 kilometara od kuće. Seoska atmosfera unijela je mir i među reprezentativce, koji su, otkriva nam osoblje, fokusirani isključivo na treninge.

Jednostavno morate vidjeti kako to izgleda kada se Srna i Kranjčar zaigraju više od dječaraca koji su dobili priliku loptati se sa velikim "facama". Srna je nekoliko puta klincu provukao loptu kroz noge i "odvalio", ali ubrzo se i on našao u sredini kruga u "ševi". Zasluženi odmor nakon treninga u vanjskoj sauni, izgrađenom specijalno na njihov zahtjev, nisu omeli ni klikovi objektiva.